b'\n_START_ARTICLE_\nModerne ungdom\n_START_SECTION_\nInnspillingsfakta\n_START_PARAGRAPH_\nDen ble spilt inn i 28. september \xe2\x80\x93 27. november 1942 i Filmstaden i R\xc3\xa5sunda.\n_START_SECTION_\nHandling\n_START_PARAGRAPH_\nMarianne er datter av skipsreder Carleman og hans hustru Annie. Annie er en forfatter kjent for sitt liberale verdisyn. Mor og datter diskuterer om det meste med hverandre, men ikke om kj\xc3\xa6rlighet. Marianne synes at hun ikke er spesielt interessert i det, selv om hun har f\xc3\xb8lge med legestudenten Bertil. Selv vil Marianne drive med journalistikk._NEWLINE_En helg kommer bokforlegger Berg p\xc3\xa5 bes\xc3\xb8k. Han har kjent Annie siden ungdoms\xc3\xa5rene og prater med henne om utgivelsen av hennes seneste bok. Den nyskilte faster Bibbi, Carlemans s\xc3\xb8ster, er p\xc3\xa5 jakt etter en ny mann. Hun utsetter Berg for sine forf\xc3\xb8relseskunster, som han ikke besvarer. Marianne ber Berg om \xc3\xa5 hjelpe henne med \xc3\xa5 finne et arbeid. Bertil forteller at han har tenkt \xc3\xa5 s\xc3\xb8ke lykken i USA. Marianne skj\xc3\xb8nner f\xc3\xb8rst da hvor meget hun holder av ham og blir lei seg. Hun foresl\xc3\xa5r at de to skal tilbringe noen dager i ensomhet i familiens sommerhytte. Den h\xc3\xb8yst moralske Bertil vil f\xc3\xb8rst si nei til forslaget, men gir seg raskt p\xc3\xa5 grunn av hennes overtalelsesevne. De bestemmer at Marianne skal lyve om at hun kommer til \xc3\xa5 tilbringe helgen sammen med noen venner. _NEWLINE_Faster Bibbi h\xc3\xb8rer tilfeldigvis p\xc3\xa5 en telefonsamtale mellom disse to og skj\xc3\xb8nner raskt deres plan. Hun forteller alt for Annie, som umiddelbart kaller Marianne til seg. Annie er riktignok frigjort og moderne i sine synspunkter, men blir meget bestyrtet over hva datteren vil gj\xc3\xb8re. Marianne p\xc3\xa5peker for moren at hun var med p\xc3\xa5 liknende ting i sin ungdom. Annie forst\xc3\xa5r at hun m\xc3\xa5 ta konsekvensen av den frie oppdragelsen som hun har gitt datteren. Hun vil ikke bli kalt hykler og gir derfor Marianne tillatelse til utflukten. Gjennom en stille overenskomst mellom mor og datter blir det bestemt at skipsreder Carleman skal bli holdt utenfor. Faster Bibbi s\xc3\xb8rger nok en gang for at ingen skal v\xc3\xa6re uvitende om hva som skjer. N\xc3\xa5r Marianne vender hjem etter helgen med Bertil blir hun m\xc3\xb8tt av en meget sint far som krever at de to umiddelbart m\xc3\xa5 forlove seg. Det vil ikke Marianne. Hun avviser til og med Bertils frieri en stund senere, fordi hun ikke vil bli tvunget inn i et ekteskap._NEWLINE_Berg forteller at han har skaffet Marianne en stilling som sekret\xc3\xa6r i USA, noe hun aksepterer med glede. Marianne og Bertil skal reise til USA p\xc3\xa5 samme b\xc3\xa5t, en b\xc3\xa5t som blir eid av hennes far. Ved hjelp av Bertil, hvis moral Carleman har l\xc3\xa6rt seg \xc3\xa5 sette pris p\xc3\xa5, ordner han et krigsbryllup for sin motstrebende datter. Det er et nygift ektepar som sammen begynner p\xc3\xa5 reisen til USA.'